สมาคมประกันฯมอบรางวัลตัวแทนดีเด่น2.5พันคน
สมาคมประกันชีวิตไทยมอบรางวัล &#8220;ตัวแทนคุณภาพดีเด่นแห่งชาติ ครั้งที่ 28&#8221; หรือ TNQA จำนวน 2,587 คน ในวันศุกร์ที่ 24 มิ.ย. นี้&nbsp;
6 มิ.ย. 2554

สมาคมประกันชีวิตไทยมอบรางวัล “ตัวแทนคุณภาพดีเด่นแห่งชาติ ครั้งที่ 28” หรือ TNQA จำนวน 2,587 คน ในวันศุกร์ที่ 24 มิ.ย. นี้  
นายสุทธิ รจิตรังสรรค์ นายกสมาคมประกันชีวิตไทย กล่าวว่า รางวัลตัวแทนคุณภาพดีเด่นแห่งชาติ (TNQA) เป็นรางวัลที่สมาคมประกันชีวิตไทยจัดขึ้นเพื่อเชิดชูเกียรติตัวแทนประกันชีวิตที่มีผลงานขายและการให้บริการที่ยอดเยี่ยม โดยตัวแทนขายที่จะได้รับรางวัลต้องมีผลงานขายกรมธรรม์ประกันชีวิตประเภทสามัญหรือประเภทอุตสาหกรรมไม่น้อยกว่าปีละ 30 ราย มีจำนวนเงินเอาประกันภัยของทุกผลงาน ยกเว้นเบี้ยประกันภัยกลุ่มและเบี้ยประกันภัยชำระครั้งเดียวไม่ต่ำกว่าปีละ 3.6 ล้านบาทสองปีต่อเนื่องกัน  และผลงานขายในปีที่หนึ่งต้องมีอัตราความคงอยู่ของกรมธรรม์ไม่น้อยกว่า 90% ทั้งด้านจำนวนรายและจำนวนเงินเอาประกันภัย 
ในปี 2554 นี้มีตัวแทนที่มีผลงานเข้าเกณฑ์ได้รับรางวัลรวม 2,587 คน จากจำนวนตัวแทนประกันชีวิตทั่วประเทศ เกือบ 3 แสนคน โดยจะมีตัวแทนที่ได้รับรางวัลในงานพิธีดังกล่าว 290 คน แยกเป็นรางวัลโล่ตัวแทนคุณภาพดีเด่นกิตติคุณ 20 ปีจำนวน 1 คน รางวัลโล่ตัวแทนคุณภาพดีเด่นกิตติคุณ 15 ปีจำนวน 3 คน รางวัลโล่ตัวแทนคุณภาพดีเด่นกิตติคุณ 10 ปีจำนวน 24 คน ตัวแทนที่มีผลงานยอดเยี่ยมลำดับที่ 1 – 5 ของแต่ละบริษัทที่ได้รับรางวัลโล่ตัวแทนคุณภาพดีเด่นเกียรติคุณพร้อมเกียรติบัตรรวมจำนวน 59 คน และตัวแทนที่มีผลงานยอดเยี่ยมลำดับที่ 6 - 30 ของแต่ละบริษัททีได้รับรางวัลเกียรติบัตรรวมจำนวน 203 คน  นอกจากนี้ ยังมีตัวแทนประกันชีวิตที่มีผลงานยอดเยี่ยมในลำดับที่ 31 เป็นต้นไปอีกจำนวน 2,297 คน ที่จะได้รับรางวัลเกียรติบัตรที่บริษัทต้นสังกัด